Skráður ungbarnadauði meiri og ævilíkur styttri þar sem einkarekstur er mestur í heilbrigðisþjónustu Samanburður á heilsufari milli þjóða er flókið viðfangsefni . Nákvæmustu upplýsingar varða ungbarnadauða og ævilíkur . Í tugi ára hafa alþjóðlegar nefndir á Norðurlöndum og á vegum OECD unnið að þessum samanburði . Telja menn góðan árangur hafa náðst um reglur og aðferðir við þessar skráningar á Norðurlöndunum og í OECD-löndum , enda skýrslur birtar árlega . OECD-löndunum er skipt í þrjá flokka eftir því hve hárri upphæð er varið til einkareksturs af heildarfjárhæð eins og fram kemur í þessari grein . Í fyrri grein ( Læknablaðið 2002 ; 88 : 440 ) kom fram að heildarrekstur mælist sem hlutfall af vergri landsframleiðslu er hærri í löndum er verja mestum fjárhæðum til einkareksturs en í löndum þar sem samfélagsrekstur vegur þyngra . Heilsufar barna og eldra fólks tekur vissulega mið af fjölbreyttum þáttum , meðal annars næringu , efnahag , erfðum og fleiru . En þessar upplýsingar koma frá vestrænum löndum sem búa við lýðræði , góða heilbrigðisþjónustu , til dæmis á hátæknisviðinu , og verja mestu fjármagni til heilbrigðisþjónustu í veröldinni . Niðurstöður eru að skráður barnadauði er hærri og ævilíkur eru styttri meðal þeirra þjóða er búa við mestan einkarekstur . Líkleg skýring er að þar sem samfélagsþjónustan er viðamest er heilsugæsluþjónustan öflugri , meðal annars með samstarfi lækna og hjúkrunarfræðinga og annarra heilbrigðisstétta , og þar af leiðandi er forvörnum og aðstoð við aldraða betur sinnt en í læknastofum í einkarekstri . Kostnaður er mestur í löndum þar sem einkarekstur vegur þyngst enda er oft krafist verulegra eigin greiðslna fyrir forvarnir . Nefna má sem dæmi að þó að hérlend heilbrigðisþjónusta hafi verið gagnrýnd eiga allir jafnt aðgengi að hverskyns forvörnum og kostnaður er yfirleitt lítill sem enginn . Í löndum þar sem einkarekstur vegur þungt , til dæmis í Bandaríkjunum , búa tæp 20% af börnum og fullorðnu fólki ekki við neinar tryggingar og verða því frekar útundan varðandi ungbarnavernd , mæðravernd og bólusetningar . Ungbarnadauði í " slömm " - hverfum margra stórborga vestrænna ríkja er svipaður og hjá þróunarríkjunum . Áður en menn hækka trommusláttinn fyrir einkarekstri má huga að þessu .